मडगांवः मोपा विमानतळ चालीक लागले उपरांत दाबोळी विमानतळ 'घोस्ट एअरपोर्ट' जातलो अशी शिटकावणी आपणे विधानसभेंत दिल्ली. येरादारी मंत्री मॉवीन गुदीन्हो हांणी आतां ट्क्सीकारांक दोश दिवपाचो खेळ सुरू केला. हें दाबोळी विमानतळ बंद करपाचे दिकेने पयलें पावल आसा. केंद्रीय नागरी विमान येरादारी मंत्री ज्योतिरादित्य सिंधिया हांणी दाबोळी विमानतळाच्या फुडारा विशीं स्पश्टीकरण दिवप गरजेचें आसा, अशें विरोधी पक्ष फुडारी युरी आलेमांव हांणी म्हणलां.
 येरादारी मंत्री गुदिन्हो हांणी केल्लें विधान हें लोकां मुखार कितें वाडून दवरलां ते विशीं सतर्क करपाचे दिकेन पयलें पावल आसा. केंद्र आनी राज्यांतल्या भाजप सरकारचे भौशीक मळा वयले उपक्रम आनी सहकार मळ बंद करून खाजगी, वेवसायीक आनी भांडवलदारांक उर्बा दिवपाचें एकमेव धोरण आसा. भाजप सरकाराक दाबोळी विमानतळ बंद करून खाजगी कंपनी वरवीं मोपा विमानतळाक उर्बा दिवपाची आसा. ते प्रमाण थळाव्यांचो टॅक्सी वेवसाय काबार करून गोंयांत भोवराष्ट्रीय टॅक्सी ऑपरेटर हाडपाचे आसात, असो आरोप आलेमांव हांणी केलो.
 सुरक्षीत मुळाव्या सुविधां वांगडाच बरी भौशीक येरादारी सेवा दिवप ही सरकाराची लागणूक. येरादारी मंत्री गुदिन्हो हांणी गोंयचे रस्ते सुदारपाचेर लक्ष केंद्रीत करपाक जाय. तांच्या घाळपणाक शेंकड्यांनी जीव अपघात सोंपले. अशा म्हामार्ग बांधकाम कंत्राटदारांचेर कारवाय करपा संबंदान येरादारी मंत्री ओगी कित्याक, असो प्रस्न आलेमांव हांणी उपस्थीत केला. सरकारन टॅक्सीकारांक तशेंच हेर भागधारकांक विस्वासांत घेवन टॅक्सीकारांक सतावपी समस्यांचेर समाधानकारक उपाय काडपाचो यत्न करपाक जाय. सरकाराची धमकीची भाशा हाचे मुखार चलची ना, अशी शिटकावणी युरी आलेमांव हांणी दिल्या.
 केंद्रीय नागरी विमान येरादारी मंत्रालयान दोनूय विमानतळांच्या फुडारा विशीं आपली भुमिका स्पश्ट करप म्हत्त्वाचें आसा. गोंयकार खंयचेच स्थितींत दाबोळी विमानतळ बंद करपाक दिवचे नात, अशें युरी आलेमांव हांणी स्पश्ट केलें. गोंयांतले टॅक्सी चालक अॅप आधारीत सेवां कडेन वळ्ळे नात जाल्यार दाबोळी विमानतळ बंद जातलो. येरादारी मंत्री मॉवीन गुदिन्हो हांणी केल्या ह्या विधानाचेर प्रतिक्रिया दितना तांणी शिटकावणी दिल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 